Мадазимов Болуш

Мадазимов Болуш [1927, Кара-Суу району, Кыргыз-Чек айылы (мурдагы Лаглан) – 2001, ошол эле жер] – комузчу. Кыргыз Республикасынын эл артисти (1991), Токтогул атындагы мамлекеттик сыйлыктын лауреаты (1989). Ош областтык кыргыз драма театрында, Жалал-Абад элдик театрында иштеген (1954–62). 1962-жылдан өмүрүнүн акырына чейин туулуп-өскөн айлындагы орто мектепте музыка мугалими, клуб башчысы болуп эмгектенген. Кыргыз улуттук телерадиосунун алтын казынасына комузчулар Токтогул, Карамолдо, Ныязаалы, Коргол, Ыбырайдын күүлөрүн жана 100гө жакын элдик күүлөрдү жаздырган. Анда «Саринжи – Бөкөй», «Солтон Сары», «Бекарстан», «Бала баатыр Курманбек», «Аксаткын менен Кулмырза» аттуу күүлөр да бар. Корголдун «Ак бакай» аттуу обонун кара күү түрүндө иштеп чыккан. Республикада алгачкылардан болуп комузчулардын үй-бүлөлүк ансамблин уюштурган. 1976-жылдан ансамбль – Элдик комузчулар ансамбли деп аталган. Эмгек Кызыл Туу ордени жана медалдар менен сыйланган. 
Категория:Инсандар
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7